****

**กฎบัตรหน่วยตรวจสอบภายใน**

**องค์การบริหารส่วนตำบลแม่ใส อำเภอเมือง จังหวัดพะเยา**

**ประจำปีงบประมาณ พ.ศ. 2566**

 กฎบัตรหน่วยตรวจสอบภายใน องค์การบริหารส่วนตำบลแม่ใส ประจำปีงบประมาณ พ.ศ. 2566 ฉบับนี้ จัดทำขึ้นเพื่อใช้เป็นกรอบอ้างอิงและเป็นแนวทางการปฏิบัติงานตรวจสอบภายใน
ให้เป็นไปมาตรฐานที่กำหนดไว้ และเพื่อให้ผู้บริหาร หน่วยรับตรวจ และบุคลากรในส่วนราชการทุกระดับ ได้เข้าใจเกี่ยวกับบทบาท อำนาจ หน้าที่ของหน่วยตรวจสอบภายใน ขององค์การบริหารส่วนตำบลแม่ใส เพื่อสร้างความเข้าใจและความร่วมมือในการปฏิบัติงานระหว่างส่วนราชการและบุคลากรต่าง ๆ ซึ่งจะก่อให้เกิดการประสานประโยชน์โดยรวมขององค์การบริหารส่วนตำบลแม่ใสต่อไป

 **ข้อกฎหมาย**

 1. หลักเกณฑ์กระทรวงการคลังว่าด้วยมาตรฐานและหลักเกณฑ์ปฏิบัติการตรวจสอบภายในสำหรับหน่วยงานของรัฐ พ.ศ.2561 แก้ไขเพิ่มเติมถึง (ฉบับที่ 3) พ.ศ.2564

 2. หนังสือกรมส่งเสริมการปกครองท้องถิ่น ที่ มท 0805.2/ว 224ลงวันที่
4 กุมภาพันธ์ 2564 เรื่อง การจัดทำกฎบัตรของคณะกรรมการตรวจสอบและกฎบัตรของหน่วยงานตรวจสอบภายใน

 **คำนิยาม**

 **การตรวจสอบภายใน** หมายถึง กิจกรรมการให้ความเชื่อมั่นและการให้คำปรึกษา
อย่างเที่ยงธรรมและเป็นอิสระ ซึ่งจัดให้มีขึ้นเพื่อเพิ่มคุณค่าและปรับปรุงการปฏิบัติงานของส่วนราชการให้ดีขึ้น และจะช่วยให้หน่วยงานของรัฐบรรลุถึงเป้าหมายและวัตถุประสงค์ที่กำหนดไว้ด้วยการประเมินและปรับปรุงประสิทธิผลของกระบวนการบริหารความเสี่ยง การควบคุม และการกำกับดูแลอย่างเป็นระบบ

 **หัวหน้าหน่วยงานของรัฐ** หมายถึง ผู้บริหารสูงสุดของหน่วยงานของรัฐ

 **ฝ่ายบริหาร** หมายถึง ผู้ทำหน้าที่บริหารซึ่งดำรงตำแหน่งรองจากหัวหน้าหน่วยงานของรัฐไม่เกินสามลำดับ

 **หน่วยตรวสอบภายใน** หมายถึง หน่วยงานที่รับผิดชอบงานตรวจสอบภายในขององค์การบริหารส่วนตำบลแม่ใส

 **หัวหน้าหน่วยงานตรวจสอบภายใน** หมายถึง ผู้ดำรงตำแหน่งสูงสุดในหน่วยงานตรวจสอบภายใน

 **ผู้ตรวจสอบภายใน** หมายถึง ผู้ดำรงตำแหน่งผู้ตรวจสอบภายในขององค์การบริหารส่วนตำบลแม่ใส หรือดำรงตำแหน่งอื่นที่ทำหน้าที่เช่นเดียวกับผู้ตรวจสอบภายใน

 **หน่วยรับตรวจ** หมายถึง หน่วยงานในสังกัดองค์การบริหารส่วนตำบลแม่ใส
ตามโครงสร้างการแบ่งส่วนราชการ

 **มาตรฐานการตรวจสอบภายใน** หมายถึง กรอบแนวทางในการปฏิบัติงานของ
ผู้ตรวจสอบภายใน เพื่อให้มีผลการปฏิบัติงานเป็นที่น่าเชื่อถือและมีคุณภาพ เป็นที่ยอมรับจาก
ทุกฝ่ายที่เกี่ยวข้อง

 **จรรยาบรรณการตรวจสอบภายใน** หมายถึง กรอบความประพฤติที่ดีงามที่ผู้ตรวจสอบภายในต้องพึงปฏิบัติตนในอันที่จะนำมาซึ่งความเชื่อมั่นและการให้คำปรึกษาอย่างเที่ยงธรรม เป็นอิสระ และเปี่ยมด้วยคุณภาพ

 **วัตถุประสงค์และพันธกิจของหน่วยงานตรวจสอบภายใน**

 **วัตถุประสงค์**

 หน่วยตรวจสอบภายใน องค์การบริหารส่วนตำบลแม่ใส เป็นหน่วยงานที่จัดตั้งขึ้น
เพื่อให้การสนับสนุนและบริการต่อฝ่ายบริหารในการให้ความเชื่อมั่นต่อความมีประสิทธิภาพ ประสิทธิผลของการดำเนินงาน และความคุ้มค่าของการใช้จ่ายเงิน รวมทั้งมั่นใจว่าข้อมูลทางการเงิน การบริหารงาน และการดำเนินงานที่สำคัญ มีความถูกต้อง เชื่อถือได้ และทันเวลา ส่งเสริมให้มีการบริหารจัดการที่ดี
โดยการจัดวางระบบการควบคุมภายในที่เพียงพอ เหมาะสม รวมถึงการให้คำปรึกษาอย่างเที่ยงธรรมและเป็นอิสระ เพื่อเพิ่มคุณค่าและปรับปรุงการปฏิบัติงานขององค์การบริหารส่วนตำบลแม่ใสให้ดียิ่งขึ้น

 **พันธกิจ**

 1. ดำเนินการเกี่ยวกับตรวจสอบภายในด้านการเงิน การปฏิบัติตามข้อกำหนด
การบริหาร และการปฏิบัติงาน การตรวจสอบด้านการดำเนินงาน และการตรวจสอบด้านเทคโนโลยีสารสนเทศ และให้ข้อเสนอแนะที่เป็นประโยชน์ต่อองค์การบริหารส่วนตำบลแม่ใส

 2. ให้คำปรึกษาแก่ผู้บริหารและหน่วยรับตรวจ เพื่อให้การบริหารงานและการปฏิบัติงานมีประสิทธิภาพ และเกิดความคุ้มค่า

 3. สอบทานการประเมินผลการควบคุมภายใน เพื่อให้ทราบถึงความเพียงพอเหมาะสมของระบบการควบคุมภายใน

 **การปฏิบัติตามหลักเกณฑ์กระทรวงการคลังฯ**

หน่วยตรวจสอบภายใน องค์การบริหารส่วนตำบลแม่ใส ปฏิบัติงานโดยยึดถือหลักเกณฑ์กระทรวงการคลังว่าด้วยมาตรฐานและหลักเกณฑ์ปฏิบัติการตรวจสอบภายในสำหรับหน่วยงานของรัฐ
พ.ศ.2561 แก้ไขเพิ่มเติมถึง (ฉบับที่ 3) พ.ศ.2564 เป็นกรอบแนวทาง

 **สายการบังคับบัญชา**

 ผู้ตรวจสอบภายใน มีสายการบังคับบัญชาขึ้นตรงต่อปลัดองค์การบริหารส่วนตำบลแม่ใส ทั้งนี้ การเสนอกฎบัตร ทบทวนกฎบัตร แผนการตรวจสอบระยะยาว แผนงานตรวจสอบประจำปี
เพื่อพิจารณาอนุมัติและการรายงานผลการตรวจสอบ ให้เสนอต่อนายกองค์การบริหารส่วนตำบลแม่ใส
โดยผ่านปลัดองค์การบริหารส่วนตำบลแม่ใส

 **อำนาจหน้าที่**

 1. มีอำนาจหน้าที่ในการตรวจสอบและสอบทานการปฏิบัติงานของทุกส่วนราชการ (สำนัก/กอง) ในสังกัดองค์การบริหารส่วนตำบลแม่ใส โดยดำเนินการตามหลักเกณฑ์กระทรวงการคลังว่าด้วยมาตรฐานและหลักเกณฑ์ปฏิบัติการตรวจสอบภายในสำหรับหน่วยงานของรัฐ พ.ศ.2561
แก้ไขเพิ่มเติมถึง (ฉบับที่ 3) พ.ศ.2564

 2. มีสิทธิ์ในการเข้าถึงบุคคล ข้อมูล เอกสารหลักฐาน ทรัพย์สิน และการดำเนินกิจกรรมต่างๆ ตามความจำเป็นและเหมาะสม รวมถึงสอบถาม การสังเกตการณ์ และขอคำชี้แจงจากเจ้าหน้าที่
ที่เกี่ยวข้องกับการปฏิบัติงานของทุกหน่วยงานในสังกัดองค์การบริหารส่วนตำบลแม่ใส ตลอดจนเข้าร่วมประชุมกับผู้บริหารในเรื่องเกี่ยวกับนโยบายและการดำเนินงานขององค์การบริหารส่วนตำบลแม่ใส
เพื่อรับทราบข้อมูลที่เป็นประโยชน์ต่อการปฏิบัติงาน

 3. ไม่มีอำนาจหน้าที่ในการกำหนดนโยบาย วิธีปฏิบัติงาน หรือการแก้ไขการบริหาร
ความเสี่ยงและระบบการควบคุมภายในของหน่วยรับตรวจ ซึ่งหน้าที่ดังกล่าวอยู่ในความรับผิดชอบของหัวหน้าสำนักปลัด ผู้อำนวยการกองและทุกฝ่ายที่เกี่ยวข้อง ผู้ตรวจสอบภายในมีหน้าที่เป็นเพียง
ผู้ให้คำปรึกษาแนะนำ

 **หน้าที่ความรับผิดชอบ**

 1. กำหนดนโยบาย เป้าหมาย ภารกิจงานตรวจสอบภายในเพื่อสนับสนุนการบริหารงานและการดำเนินงานต่างๆ ของส่วนราชการในสังกัดองค์การบริหารส่วนตำบล โดยให้สอดคล้องกับนโยบายขององค์การบริหารส่วนตำบลแม่ใส โดยคำนึงความมีประสิทธิภาพของกิจกรรมการบริหาร
ความเสี่ยงและความเพียงพอของระบบการควบคุมภายใน

 2. ปฏิบัติงานตรวจสอบภายในให้เป็นไปตามมาตรฐานการตรวจสอบภายในสำหรับหน่วยงานของรัฐ

 3. จัดให้มีการประกันคุณภาพการตรวจสอบภายใน ตามที่กรมบัญชีกลางกำหนด

 4. กำหนดกฎบัตรไว้เป็นลายลักษณ์อักษร เสนอต่อปลัดองค์การบริหารส่วนตำบลและนายกองค์การบริหารส่วนตำบลเพื่อพิจารณาให้ความเห็นชอบ และเผยแพร่ให้หน่วยรับตรวจทราบ

 5. สอบทานความเพียงพอเหมาะสมและประเมินประสิทธิผลของระบบการควบคุมภายใน ทั้งทางการเงิน การบัญชี และการปฏิบัติงาน

 6. หัวหน้าหน่วยตรวจสอบภายในต้องมีการสื่อสารและปฏิสัมพันธ์ในการปฏิบัติงานโดยตรงกับปลัดองค์การบริหารส่วนตำบลและนายกองค์การบริหารส่วนตำบล

 7. จัดทำแผนการตรวจสอบระยะยาวและแผนการตรวจสอบประจำปี เสนอต่อ
ปลัดองค์การบริหารส่วนตำบลและนายกองค์การบริหารส่วนตำบล

 8. รายงานผลการตรวจสอบของหน่วยรับตรวจในสังกัดองค์การบริหารส่วนตำบล
ต่อปลัดองค์การบริหารส่วนตำบลและนายกองค์การบริหารส่วนตำบล

 9. ติดตามผลการตรวจสอบ เสนอแนะ และให้คำปรึกษาแก่หน่วยรับตรวจ เพื่อให้การปรับปรุงแก้ไขของหน่วยรับตรวจเป็นไปตามข้อเสนอแนะที่ให้ไว้ในรายงานการตรวจสอบ

 10. ให้คำปรึกษาแนะนำเกี่ยวกับกฎหมาย ระเบียบ ข้อบังคับ และหนังสือสั่งการที่เกี่ยวข้องด้านการเงิน การบัญชี การพัสดุ ระบบควบคุมภายใน และการบริหารความเสี่ยงต่อปลัดองค์การบริหารส่วนตำบลและนายกองค์การบริหารส่วนตำบล

 11. ประสานกับหน่วยรับตรวจ เพื่อให้หัวหน้าสำนัก ผู้อำนวยการกอง ของหน่วยรับตรวจมีส่วนร่วมในการให้ข้อมูลและข้อเสนอแนะในอันที่จะทำให้ผลการตรวจสอบมีประโยชน์ สามารถนำไปสู่
การพัฒนาปรับปรุงแก้ไขการปฏิบัติงานให้มีประสิทธิภาพยิ่งขึ้น

 12. ประสานกับหน่วยงานอื่นเพื่อให้เกิดประโยชน์สูงสุดต่อส่วนราชการ

 13. พัฒนาศักยภาพผู้ตรวจสอบภายในให้มีความรู้ความชำนาญในด้านวิชาชีพ
การตรวจสอบภายในอย่างเพียงพอ เพื่อสร้างความเชื่อมั่นให้แก่หน่วยรับตรวจต่อผลการปฏิบัติงานของผู้ตรวจสอบภายใน

 14. ปฏิบัติงานอื่นที่เกี่ยวข้องกับการตรวจสอบภายในตามที่ได้รับหมายจาก
ปลัดองค์การบริหารส่วนตำบลและนายกองค์การบริหารส่วนตำบล นอกเหนือจากแผนการตรวจสอบที่ได้รับอนุมัติแล้ว ทั้งนี้ งานดังกล่าวต้องไม่เป็นอุปสรรค ต่อการปฏิบัติงานตามแผน และไม่ทำให้ผู้ตรวจสอบภายในขาดความเป็นอิสระและเที่ยงธรรม หรือมีส่วนได้เสียในกิจกรรมที่ตรวจสอบ

 **ขอบเขตของการตรวจสอบภายใน**

 หน่วยตรวจสอบภายใน องค์การบริหารส่วนตำบลแม่ใส ได้กำหนดขอบเขต ดังนี้

 1. งานด้านความเชื่อมั่น

 1.1 การตรวจสอบด้านการเงิน (Financial Audit)

 1.2 การตรวจสอบด้านการปฏิบัติตามกฎระเบียบ (Compliance Audit)

 1.3 การตรวจสอบด้านการดำเนินงาน (Perfomance Audit)

1.4 การตรวจสอบอื่นๆ หมายถึง การตรวจสอบอื่นนอกเหนือข้อ 1.1 – 1.3
เช่น การตรวจสอบด้านเทคโนโลยีสารสนเทศ การตรวจสอบพิเศษ
(การตรวจสอบตามที่ได้รับมอบหมายเป็นกรณีพิเศษ) เป็นต้น

 2. การบริการให้คำปรึกษา

โดยขอบเขตงานของการตรวจสอบภายในให้ครอบคลุมถึง การตรวจสอบ วิเคราะห์ รวมทั้งการประเมินความเพียงพอและประสิทธิผลของระบบการควบคุมภายใน และการบริหารความเสี่ยงของหน่วยงานของรัฐ

**ความรับผิดชอบในผลงานตามหน้าที่**

 ในการตรวจสอบตามขอบเขตการปฏิบัติงาน หน่วยตรวจสอบภายใน องค์การบริหารส่วนตำบลแม่ใส ได้ใช้ข้อมูล (เอกสารหลักฐาน) ของหน่วยรับตรวจเป็นข้อมูลหลักในการตรวจสอบ ซึ่งหน่วยรับตรวจเป็นผู้รับผิดชอบในความถูกต้อง ครบถ้วนของข้อมูล (เอกสารหลักฐาน) ดังกล่าว หน่วยตรวจสอบภายใน องค์การบริหารส่วนตำบลแม่ใส เป็นผู้รับผิดชอบในรายงานผลการตรวจสอบ

 **การประกันและการปรับปรุงคุณภาพงานตรวจสอบภายใน**

 หน่วยตรวจสอบภายใน องค์การบริหารส่วนตำบลแม่ใส จัดให้มีการประกันคุณภาพและปรังปรุงคุณภาพงานตรวจสอบภายในตามรูปแบบและวิธีการที่กรมบัญชีกลางกำหนด ประกอบด้วย

 1. การประเมินผลจากภายใน ดำเนินการเป็นประจำทุกปี ด้วยวิธีประเมิน 2 รูปแบบ ได้แก่

 1.1. การติดตามและประเมินผลการปฏิบัติงานอย่างต่อเนื่อง ตามรูปแบบและ
 วิธีการที่หัวหน้าหน่วยตรวจสอบกำหนด

 1.2 การประเมินตนเอง ตามรูปแบบที่กรมบัญชีกลางกำหนด

 2. การประเมินผลจากภายนอก ดำเนินการอย่างน้อยทุก ๆ 5 ปี โดยบุคคลหรือคณะบุคคลซึ่งเป็นผู้ประเมินจากภายนอกที่มีความเหมาะสมและมีความเป็นอิสระ ตามรูปแบบ และหลักเกณฑ์ที่กรมบัญชีกลางกำหนด

 โดยการประเมินผลจากทั้งภายในและภายนอก จะรายงานผลการประเมินต่อปลัดองค์การบริหารส่วนตำบลและนายกองค์การบริหารส่วนตำบล อย่างน้อยปีละครั้ง

 **หน้าที่ของหน่วยรับตรวจ**

 1. อำนวยความสะดวก และให้ความร่วมมือในการให้ข้อมูลและคำชี้แจงเรื่องที่ตรวจสอบแก่ผู้ตรวจสอบภายใน

 2. จัดเตรียมเอกสารหลักฐานที่เกี่ยวข้องในการปฏิบัติงานให้ครบถ้วน สมบูรณ์พร้อมให้
ผู้ตรวจสอบภายในตรวจสอบเพื่อประโยชน์ในการตรวจสอบ

 3. ปฏิบัติตามข้อตรวจพบและข้อเสนอแนะของผู้ตรวจสอบภายใน ในเรื่องต่างๆ
ที่ผู้บริหารท้องถิ่นสั่งให้ปฏิบัติ

 **จรรยาบรรณการตรวจสอบภายใน**

ผู้ตรวจสอบภายใน พึงประพฤติปฏิบัติตนภายใต้กรอบความประพฤติที่ดีงาม โดยยึดหลักปฏิบัติตามมาตรฐานวิชาชีพและตามหลักจรรยาบรรณการตรวจสอบภายในสำหรับหน่วยงานของรัฐ
และกฎหมายหรือระเบียบที่เกี่ยวข้อง ดังนี้

 1. ความซื่อสัตย์ (Integrity)

 ผู้ตรวจสอบภายใน ต้องปฏิบัติหน้าที่ของตนด้วยความซื่อสัตย์ ขยันหมั่นเพียร และมีความรับผิดชอบ ปฏิบัติและสนับสนุนการปฏิบัติตามกฎหมาย ระเบียบ ข้อบังคับ และเปิดเผยข้อมูลตามวิชาชีพกำหนด โดยไม่เข้าไปมีส่วนเกี่ยวข้องในการกระทำใดๆ ที่ขัดต่อกฎหมาย หรือไม่เข้าไปมีส่วนร่วม
ในการกระทำที่อาจนำความเสื่อมเสียมาสู่วิชาชีพการตรวจสอบภายใน หรือสร้างความเสียหายต่อราชการ

 2. ความเที่ยงธรรม (Objectivity)

 ผู้ตรวจสอบภายใน ต้องไม่รับสิ่งของใดๆ และไม่เข้าไปมีส่วนเกี่ยวข้องหรือสร้างความสัมพันธ์ใดๆ ที่จะนำไปสู่ความขัดแย้งกับผลประโยชน์ของหน่วยงานรัฐ รวมทั้งกระทำการใดๆ
ที่ก่อให้เกิดอคติ ลำเอียงจนเป็นเหตุให้ไม่สามารถปฏิบัติหน้าที่ความรับผิดชอบได้อย่างเที่ยงธรรมหรือในการใช้วิจารณญาณเยี่ยงผู้ประกอบวิชาชีพพึงปฏิบัติได้ ทั้งนี้ต้องเปิดเผยหรือรายงานข้อเท็จจริงอันเป็นสาระสำคัญทั้งหมดที่ตรวจพบ ซึ่งหากละเว้นไม่เปิดเผยหรือไม่รายงานข้อเท็จจริงดังกล่าว อาจจะทำให้รายงานบิดเบือนไปจากข้อเท็จจริงหรือเป็นการบิดบังการกระทำผิดกฎหมาย

 3. การปกปิดความลับ (Confidentiality)

 ผู้ตรวจสอบภายใน ต้องมีความรอบคอบในการใช้และรักษาข้อมูลต่างๆ ที่ได้รับจากการปฏิบัติงานรวมทั้งต้องไม่นำข้อมูลต่างๆ ที่ได้รับจากการปฏิบัติงานไปใช้แสวงหาผลประโยชน์เพื่อตนเอง และจะไม่กระทำการใดๆ ที่ขัดต่อกฎหมายและประโยชน์ของหน่วยงานของรัฐ

 4. ความสามารถในหน้าที่ (Competency)

 ผู้ตรวจสอบภายใน ต้องปฏิบัติหน้าที่โดยยึดหลักมาตรฐานการตรวจสอบภายในสำหรับหน่วยงานของรัฐ โดยจะต้องปฏิบัติหน้าที่เฉพาะในส่วนที่ตนมีความรู้ ความสามารถ ทักษะ และประสบการณ์ที่จำเป็นสำหรับการปฏิบัติงานท่านั้น และต้องพัฒนาศักยภาพของตนเอง รวมทั้งพัฒนาประสิทธิผล และคุณภาพของการให้บริการอย่างสม่ำเสมอและต่อเนื่อง

 ทั้งนี้ตั้งแต่วันที่ 19 เดือน ตุลาคม พ.ศ. 2565 เป็นต้นไป

 ผู้อนุมัติ

 ( นายสาคร นาต๊ะ )

 นายกองค์การบริหารส่วนตำบลแม่ใส